dh-unibe/image-text_koenigsfelden-charters-post-1500 huggingface dataset:
Ich, Heini Wiss, burger zuͦ Bremgarttn̄, bekenn mich offenlich mit disem brieff, als dan̄ der fùrnaͤm,
from, wiss Cläss Meyer, jetz hoffmeister zuͦ Kûngsveldn̄, zuͦ handen mir, als einē trager miner muͦtter,
Elss Gugerlin, in namē und an statt miner gnaͤdign̄ fröwen von Kûngsveldn̄ als ir amptman zuͦ einē
rechttn̄ manlaͤchn̄ gelichn̄ hätt diss hie nach benepttn̄ stuk und guͤtter: namlich zum ersttn̄ ein
mattn̄, nemp̄t man den Fogelsang, stostt hin uff an die aͤbni, und sechs juchartt aker da selben, stiesse ein
halb an Meyenbergs und anderthalb an Uͦlmā Widmers aker, und ein juchart aker uff der aͤbni, stiesse
ein halb an Clëwi Bullingers und anderthalb an Cläss Sennē aker, und ein mùtt kernē geltz uff einē
aker in Stoͤken gelegn̄, wäre alles laͤchn̄ vom schloss von Hapspurg, das jetz in miner gnaͤdign̄ fröwn̄
handn̄ stätt, also das ich als ein trager miner muͦtter soͤmlich laͤchn̄ sol und mag nutzn̄ und niessen
nach lutt des laͤchn̄ brieffs, mir dar ûber gebn̄. dar uff ich den bemelttn̄ minen fröwen gelopt und
geschworn han nach soͤlicher laͤchnē recht, sitt und gewonheit gewerttig und gehorsam zesin, öch
verschwigne lächn̄, so fer das an mich langtt, ze offnen, als das ein jettlich laͤchn̄ man sinē laͤchn̄
heˀn pflichttig schuldig zetün ist. und ze urkûnd han ich erbettn̄ den fromē, wisen Hans Mutschli,
jetz schulthes zuͦ Bremgarttn̄, das er fùr mich, im und sinen erbn̄ an schaden, sin eigen insigel
offenlich hätt lassen henkn̄ an disen brieff, der gebn̄ ist uff santt Poleyen aben, als man zaltt von
der gebûrtt Cristi unssers hern tusent fierhundert nûntzig und drey jare. ✳
Staatsarchiv
AARGAU
Konigsf. 825 / 01
haͤtt Heini Wisz
✳
1493 ✳
13 ✳
Nͦ✳ 61 ✳
K ✳ T ✳ 125 ✳